OpenLLM-France/wikimedia huggingface dataset:
# Cylindropuntia prolifera

Cylindropuntia prolifera és una espècie de planta fanerògama de la família dels Cactus.

## Descripció

Té un creixement erecte arbustiu o en forma d'arbre, i aconsegueix arribar a mesurar de 0,6 a 2,5 m d'alçada. La seva tija és de color gris verdós suau amb seccions de 4-15 cm de llarg i 3,5-5 cm de diàmetre. Les lleugerament arrodonides arèoles són de color negre amb el pas dels anys i tenen gloquidis de 0,5 a 2,5 mm de llarg de color groc a marró. Té de 6 o 12 espines doblegades cap avall i de color marró vermellós a marró fosc. La més llarga d'elles mesura fins a 2 cm de llarg. Les beines de les espines són d'un brillant color marró groguenc. Les flors són de color rosa i magenta. Els fruits són carnosos i generalment estèrils de 2,1 a 3,5 cm de llarg i tenen diàmetres de 2-3,2 cm. Els fruits sovint proliferen i formen cadenes de 2 a 5 fruites.

## Distribució

És nativa d'Amèrica del Nord a Mèxic i Califòrnia. Aquesta espècie es troba en una sèrie d'àrees protegides, inclosa l'Illa Guadalupe i l'Illa Santa Catalina.

## Taxonomia

Cylindropuntia prolifera va ser descrita per (Engelm.) F.M.Knuth i publicada a Kaktus-ABC 126, l'any 1935.

### Etimologia

* Cylindropuntia: nom genèric compost de cylindro = "cilíndric" i opuntia, fent referència al fet que les plantes son cilíndriques i similars a les del gènere Opuntia.
* prolifera: epítet llatí que significa "prolífera".

### Sinonímia

* Grusonia prolifera (Engelm.) G.D.Rowley
* Opuntia prolifera Engelm.

## Referències

* ↑ «Cylindropuntia prolifera». Tropicos.org. Missouri Botanical Garden. [Consulta: 17 maig 2013].
* ↑ A Epítetos Botánicos
* ↑ «Cylindropuntia prolifera a The Plant List» (en anglès). [Consulta: 9 juliol 2017].

## Bibliografia

* CONABIO. 2009. Catálogo taxonómico de especies de México. 1. In Capital Nat. México. CONABIO, Mexico City.
* Flora of North America Editorial Committee, e. 2003. Magnoliophyta: Caryophyllidae, part 1. Fl. N. Amer. 4: i–xxiv, 1–559.

## Enllaços externs

* Cylindropuntia prolifera
# Fernando Moraleda Quílez

Fernando Moraleda Quílez (nascut a Ciudad Real, Espanya en 1956), sindicalista i polític espanyol.

## Biografia

Va estudiar Ciències Químiques en el Col·legi Universitari de la seva ciutat natal i en la Universitat Complutense de Madrid, encara que no va arribar a obtenir la llicenciatura.
Va ser membre del Gabinet Tècnic de la Federación Nacional de Trabajadores de la Tierra i del Gabinet Tècnic de la Unió General de Treballadors. Des de 1987 va ser Secretari General de la Unión de Pequeños Agricultores y Ganaderos (UPA), sent reelegit en cinc congressos.
L'any 2000 va ser membre del Comitè Econòmic i Social Europeu, i va ser reelegit en 2002. A l'abril de 2004, en començar la VIII Legislatura, va ser nomenat secretari general d'Agricultura i Alimentació, fins a setembre de 2005, quan va ser nomenat Secretari d'Estat de Comunicació, càrrec que va ocupar fins a abril de 2008.
Va ser elegit diputat del Partit Socialista Obrer Espanyol per la província de Ciudad Real a les eleccions generals espanyoles de 2008.

## Font

* Diputar PSOE per Ciudad Real. Congrés dels Diputats
# Fermí Rubiralta i Casas

Fermí Rubiralta i Casas (l'Hospitalet de Llobregat, 1959) és un historiador català. Es llicencià en història contemporània a la Universitat de Barcelona el 1985 i es doctorà en Ciències Polítiques en la Universitat del País Basc. Des d'aleshores viu a Bilbao. Ha estat autor de diversos estudis sobre els moviments nacionalistes i independentistes català, basc i gallec i d'articles sobre aquests temes a Revista de Catalunya i L'Avenç.

## Obres

* Orígens i desenvolupament del PSAN (1969-1974) Barcelona: La Magrana, 1988
* El nuevo nacionalismo radical. Los casos gallego, catalán y vasco (1959-1973) San Sebastián: Gakoa, 1977
* De Castelao a Mao. O novo nacionalismo radical galego (1959-1974): Orixes, configuración e desevolvemento inicial da UPG. Santiago de Compostela: Laiovento, 1998.
* Joan Cornudella i Barberà (1904-1985). Biografia política Barcelona: Publicacions de l'Abadia de Montserrat, 2003
* Una història de l'independentisme polític català. De Francesc Macià a Josep-Lluís Carod-Rovira (2004)
* Daniel Cardona i Civit (1890-1943). Biografia política (2005)
* Una Història del Front Nacional de Catalunya, 1940-1990 (2006) amb Daniel Díaz i Esculies i Jaume Renyer i Alimbau
* El Partit Nacionalista Català (1932-1936). (2010)
* Miquel Badia. Vida i mort d'un líder separatista. Barcelona: Duxelm-Fundació Irla (2011)
* Els orígens de l'independentisme català a Cuba. Barcelona: Edicions del 1976 (2017)
* L'evolució independentista del catalanisme. Claus històriques (Rafael Dalmau, Editor, 2019)
* Historia del independentismo político. De Estat Català al 1 de Octubre (Txalaparta, 2020)
* Estudi preliminar en l'edició de 2022 de l'escrit Per la Patria i per la Llibertat editat per Nosaltres Sols! l'any 1934 (Rafael Dalmau, Editor, 2022)
. Estudi preliminar del llibre: Del catalanisme al separatisme. Un recull de fulls volants (1906-1936) (Biblioteca Clandestina Catalana, 2023)
. Josep Dencàs i Puigdollers, el conseller maleït. (Editorial Base, 2024)

## Referències

* 1 2 3 «Fermí Rubiralta i Casas». L'Hospitalet escriu. [Consulta: 6 setembre 2023].
* ↑ «Fermí Rubiralta: "Miquel Badia va saber aglutinar la joventut independentista dels anys trenta"». Sapiens.cat. Arxivat de l'original el 2023-09-06. [Consulta: 6 setembre 2023].

## Enllaços externs

* Llibertat.cat - L'historiador Fermí Rubiralta desmunta les acusacions falses sobre Daniel Cardona i els germans Badia
# Fermí Vergés i Vergés

Fermí Vergés i Vergés (Palafrugell, 1908 – Barcelona, 1986) fou un periodista i polític català. Va començar publicant els seus articles en la premsa local (va ser un dels fundadors del setmanari Ara) i va arribar a dirigir, a Barcelona, La Humanitat, òrgan oficial d'Esquerra Republicana de Catalunya.
En el camp de la política cal destacar la seva condició de membre fundador del Consell Nacional de Catalunya a l'exili, a Anglaterra. Els seus arxius estan dipositats a l'Arxiu Nacional de Catalunya, excepte vint-i-vuit articles de tema palafrugellenc que es conserven a l'Arxiu Municipal de Palafrugell.

## Referències

* ↑ «Carrer de Fermí Vergés». Ajuntament de Palafrugell. [Consulta: 1r novembre 2012].
* ↑ Saurí, M. Concepció «Fermí Vergés i Vergés». Nou Pafrugell, número 107, 1998.
# Filoxenita

La filoxenita és un mineral de la classe dels sulfats.

## Característiques

La filoxenita és un sulfat de fórmula química (K,Na,Pb)₄(Na,Ca)₂(Mg,Cu)₃(Fe$^{3+}$$_{0,5}$Al$_{0,5}$)(SO₄)₈. Cristal·litza en el sistema triclínic. Es tracta d'un nou tipus d'estructura, i una combinació única d'elements.

## Formació i jaciments

Va ser descoberta a la fumarola Arsenàtnaia, al segon con d'escòries de la fractura principal del volcà Tolbàtxik, a l'óblast de Kamtxatka (Districte Federal de l'Extrem Orient, Rússia). Es tracta de l'únic indret on ha estat trobada aquesta espècie mineral.

## Referències

* ↑ «Philoxenite» (en anglès). Mindat. [Consulta: 20 novembre 2016].
# Francisco Pradilla y Ortiz

Francisco Pradilla y Ortiz (Villanueva de Gállego (Saragossa), 24 de juliol de 1848 - Madrid, 1 de novembre de 1921) va ser un pintor espanyol.

## Biografia

Padilla va aprendre amb dos pintors decoradors a Saragossa. El 1863 es va traslladar a Madrid on hi va estudiar als antics mestres. A Roma va aprendre amb Alfredo Serri i hi va acabar els seus estudis a l'Acadèmia Espanyola de Belles Arts de Roma.
El seu primer quadre d'importància va ser El rapto de las sabinas, al qual va seguir el 1877 Doña Juana la Loca, realitzat i ambientat al llac Trasimè durant la seva estada a Roma i pel qual va obtenir la primera medalla d'honor que es concedia a les Exposicions Nacionals de Belles Arts i una medalla d'honor a l'Exposició Universal de París (1878).
Per encàrrec de l'Ajuntament de Saragossa, va realitzar els quadres Alfonso I el Batallador i Alfonso X el Sabio. Es va superar amb la realització de La rendición de Granada (3,50 – 5,42 m) de 1882, quadre que va guanyar el primer premi en una exposició de Múnic de 1883.
A més d'aquestes composicions, Pradilla també té obres menors sobre la vida del poble, del tipus que va realitzar Fortuny.

## Vegeu també

* Doña Juana la Loca

## Referències

* ↑ «Francisco Pradilla y Ortiz». Gran Enciclopèdia Catalana. Barcelona: Grup Enciclopèdia Catalana.
* ↑ Navarro, Jesús; Gabarrell, Francesc. «Índex d'artistes amb obra al Museu d'Art Jaume Morera». Web. Museu d'Art Jaume Morera. Arxivat de l'original el 31 d’octubre 2014. [Consulta: 5 agost 2013].
* ↑ «Descripció de l'obra a la galeria online del Museo del Prado». [Consulta: 16 maig 2013].
# Fil·lacoràcies

Phyllachoraceae és una família de fongs.

## Gèneres

* Apiosphaeria
* Apodothina
* Brobdingnagia
* Coccodiella
* Deshpandiella
* Diachora
* Diatractium
* Erikssonia
* Fremitomyces
* ?Geminispora
* Gibellina
* Imazekia
* Isothea
* ?Lohwagia
* Maculatifrons
* Malthomyces
* Marinosphaera
* Muelleromyces
* Neoflageoletia
* Ophiodothella
* Orphnodactylis
* Oxodeora
* Parberya
* ?Petrakiella
* Phaeochorella
* Phycomelaina
* Phyllachora
* Phylleutypa
* Phyllocrea
* Polystigma
* Pseudothiella
* Pterosporidium
* Rehmiodothis
* Retroa
* Rikatlia
* Schizochora
* Sphaerodothella
* Sphaerodothis
* Stigmochora
* Stromaster
* Telimena
* Telimenella
* Telimenochora
* Trabutia
* Tribulatia
* Uropolystigma
* Vitreostroma
* Zimmermanniella
# Francisco Almenar Quinzá

Francisco Almenar Quinzá (València, 1876 - 1936) fou un arquitecte valencià.
Fou un arquitecte al servei de l'Estat que va projectar algunes obres importants de la ciutat de València, entre les quals destaquen el Pavelló per a l'Agricultura i el Pavelló per a la Indústria de l'Exposició Regional que va tenir lloc el 1909 a València. També és autor del Teatre Martí i del Gran Teatre, ambdós desapareguts, de l'Església de Sant Joan i Sant Vicent i de la casa Ernest Ferrer.
Va dirigir les obres de l'Església dels Dominics situada al carrer Ciril Amorós de València, executant el projecte de Joaquín María Arnau Miramón mort abans que l'església es construïra. Va ser nomenat acadèmic de la Reial Acadèmia de Belles Arts de Sant Carles.
Soci del València Club de Futbol, va ser l'arquitecte responsable de la construcció de l'Estadi de Mestalla. El 3 de novembre de 1935 va ser nomenat president del club, substituint a Adolfo Royo, després del mandat provisional, durant un mes, de Lluís Casanova. No obstant això, Almenar va morir quatre mesos després d'accedir al càrrec, el 7 de març de 1936 i Lluís Casanova va assumir, de nou, la presidència del club.
# Funk metal

Funk metal també conegut com Thrash-funk o Funkcore és un gènere musical que sorgeix de la fusió de la música de la dècada dels vuitanta incorporant els elements de funk i heavy metal alternatiu, sobretot en els seus inicis. La cançó pionera és «Dragon Attack» de Queen. Aquest gènere destaca riffs de guitarra metal complexos, així com una estructura rítmica encarada a les tècniques de baix i sovint riffs d'estil rap acostant-se així més al rock /metal alternatiu. Com la resta del heavy, és una forma de mostrar destresa instrumental. El funk metal va evolucionar a mitjans de la dècada dels 1980 quan bandes alternatives com Primus, Red Hot Chili Peppers i Fishbone van començar a tocar híbrid amb un fort funk que sustentava el metal. Faith No More, grup d'aquest gènere, hi va aportar bastant rap metal. Rage Against the Machine va contribuir també al desenvolupament del gènere, destacant-se en el seu primer disc homònim, de 1992. La revista Rolling Stone anomena el grup Living Colour com els «pioners del Black-funk-metal» i als fans de Primus com els «Hard-core-funk metall freaks». Altres bandes que han fet incursions i són descrites amb el funk metall són King's X, Korn, i Royal Crescent Mob.

## Referències

* ↑ «allmusic». Arxivat de l'original el 2012-04-02. [Consulta: 11 agost 2020].
* ↑ «Living Colour: Collideoscope : Music Reviews : Rolling Stone». Arxivat de l'original el 12 d'abril de 2009.
* ↑ «Primus: Pork Soda : Music Reviews : Rolling Stone». Arxivat de l'original el 2007-06-11. [Consulta: 11 agost 2020].
* ↑ «Faith, Hope, Love : King's X : Review : Rolling Stone». Arxivat de l'original el 2007-11-04. [Consulta: 11 agost 2020].
* ↑ «Follow The Leader : Korn : Review : Rolling Stone». Arxivat de l'original el 2008-12-04. [Consulta: 11 agost 2020].
* ↑ «Spin the World : Royal Crescent Mob : Review : Rolling Stone». Arxivat de l'original el 2009-09-11. [Consulta: 11 agost 2020].

## Enllaços externs

* Funk metall en Allmusic Arxivat 2012-04-02 a Wayback Machine.
# Funkstown

Funkstown és una població dels Estats Units a l'estat de Maryland. Segons el cens del 2000 tenia 983 habitants.

## Demografia

Segons el cens del 2000, Funkstown tenia 983 habitants, 441 habitatges, i 253 famílies. La densitat de població era de 1.116,3 habitants/km².
Dels 441 habitatges en un 25,4% hi vivien nens de menys de 18 anys, en un 43,8% hi vivien parelles casades, en un 9,8% dones solteres, i en un 42,6% no eren unitats familiars. En el 33,1% dels habitatges hi vivien persones soles el 10,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,2 i el nombre mitjà de persones que vivien en cada família era de 2,81.
Per edats la població es repartia de la següent manera: un 19,8% tenia menys de 18 anys, un 9,3% entre 18 i 24, un 30,9% entre 25 i 44, un 24,8% de 45 a 60 i un 15,2% 65 anys o més.
L'edat mediana era de 39 anys. Per cada 100 dones de 18 o més anys hi havia 96 homes.
La renda mediana per habitatge era de 35.278 $ i la renda mediana per família de 45.197 $. Els homes tenien una renda mediana de 30.438 $ mentre que les dones 21.000 $. La renda per capita de la població era de 17.544 $. Entorn del 8,4% de les famílies i el 10,4% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Funkstown». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 7 agost 2010].
* ↑ «Geographic Comparison Table- Funkstown». American Fact Finder. Oficina del Cens dels Estats Units, 12-01-2010.
# GHF

GHF té els següents significats:
* Global Heritage Fund, fundació per a la preservació del patrimoni cultural amb seu a San Francisco, als Estats Units
* Gradient Heating Furnace, forn instrumental integrat al mòdul Kibo de l'Estació Espacial Internacional
# GI-660

La GI-660, popularment coneguda com camí de la Ganga, o carretera de la Ganga, és una carretera del Baix Empordà, antigament anomenada provincial, actualment gestionada per la Generalitat de Catalunya. Les lletres GI corresponen a la demarcació provincial de Girona.
Té l'origen al centre de la vila de la Bisbal d'Empordà, a l'Avinguda de les Voltes, al costat de llevant del pont sobre el Daró, des d'on s'adreça cap al sud, decantant-se progressivament cap al sud-est, per arribar a Calonge en 16 quilòmetres de recorregut. Al final del seu recorregut, a l'Avinguda de Sant Jordi, enllaça amb la carretera GI-661. El punt més alt és el Coll de la Ganga, a 210 metres sobre el nivell del mar.
En el seu recorregut travessa bona part dels termes municipals de la Bisbal d'Empordà i de Calonge i, entremig, trepitja un extrem del terme de Cruïlles, Monells i Sant Sadurní de l'Heura.

## Referències

* ↑ «la Bisbal d’Empordà». Gran Enciclopèdia de Catalunya.
* ↑ «Un accident a la carretera de la Ganga deixa 2 ferits». Ràdio Capital, 25-02-2024.
* ↑ «Acord de 17 de gener de 2006 de no-aplicació del tràmit d'avaluació d'impacte ambiental del projecte constructiu “Ferm. Reforçament. Reforç i millores a la carretera GI-660, PK 1+240 al PK 14+206. Tram: La Bisbal d'Empordà-Calonge.». Arxivat de l'original el 2017-04-26. [Consulta: 25 abril 2017].
* ↑ El conseller Nadal posa en servei el vial de circumval·lació de La Bisbal d'Empordà Arxivat 2017-04-26 a Wayback Machine. gencat, 19 de juliol de 2004
* ↑ «Mapa topogràfic de Catalunya». Institut Cartogràfic i Geològic de Catalunya.

## Enllaços externs

* La GI-660 en el seu entorn, a l'Institut Cartogràfic de Catalunya
# Frisch Auf Göppingen

El FRISCH AUF! Göppingen és un equip d'handbol de la ciutat alemanya de Göppingen. Actualment disputa la Primera Divisió de la Lliga alemanya d'handbol, competició que ha guanyat en 9 ocasions, essent 4 d'elles de forma consecutiva.
A nivell internacional destacar el fet que ha guanyat en 2 ocasions la Copa d'Europa d'handbol els anys 1960 i 1962, perdent però la final de 1959. També arribà a la final de la Copa EHF de 2006 en la qual perdé el títol enfront del TBV Lemgo alemany.

## Palmarès

* 2 Copa d'Europa: 1960 i 1962.
* 9 Lliga alemanya: 1954, 1955, 1958, 1959, 1960, 1961, 1965, 1970 i 1972.
* 4 Copa EHF d'handbol: 2011, 2012, 2016, 2017.

## Enllaços externs

* Web oficial del club Arxivat 2009-05-24 a Wayback Machine.
# Garra qiaojiensis

Garra qiaojiensis és una espècie de peix cipriniforme de la família dels ciprínids que es troba a la Xina.

## Referències

* ↑ Hamilton F. [Buchanan] 1822. An account of the fishes found in the river Ganges and its branches. Edimburg i Londres. Fishes Ganges . i-vii + 1-405.
* ↑ BioLib
* ↑ FishBase (anglès)

## Bibliografia

* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828. .
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
* Zhang, E., P. Yue i J. Chen, 2000. Cyprinidae: Laleoninae. p. 171-272. A: P. Yue et al. (eds) Fauna Sinica. Osteichthyes. Cypriniformes III. Science Press. Pequín. 1-661.
# Front d'Alliberament Nacional (Grècia)

El Front d'Alliberament Nacional (en grec: Εθνικό Απελευθερωτικό Μέτωπο, Ethniko Αpeleftherotiko Metopo, EAM) va ser el principal moviment de la Resistència grega durant l'ocupació de les potències de l'Eix durant la Segona Guerra Mundial. El seu principal impulsor va ser el Partit Comunista de Grècia (KKE), però la seva composició de membres va anar canviant al llarg del període d'ocupació incloent republicans i diversos altres grups d'esquerra. L'EAM es va convertir en el primer veritable moviment social de masses de la història contemporània grega i, fins i tot, va establir el seu propi govern, el Comitè Polític d'Alliberament Nacional, a les àrees que havia alliberat la primavera de 1944. Alhora, des de finals de 1943 en endavant, l'enemistat política entre l'EAM i els grups de resistència rival del centre i la dreta va comportar una guerra civil virtual, que només es va acabar amb la conferència del Líban el maig de 1944.
L'organització va arribar al seu punt àlgid a finals de 1944, quan controlava la major part del país, abans de patir una derrota militar i política catastròfica en els fets coneguts com a Dekemvriana. Això va marcar l'inici del seu declivi gradual i la persecució oberta dels seus membres (acusant-los de prosoviètics i d'haver comès crims contra rivals polítics), comportant finalment l'esclat de la Guerra civil grega.

## Referències

* 1 2 Papacosma, 1979, p. 181.

## Bibliografia

* Papacosma, S. Victor. The Military in Greek Politics: The 1909 Coup D'etat (en anglès). Kent State University Press, 1979. ISBN 9780873382083.
# Fècula

La fècula és un tipus de midó que es troba en forma de grànuls en tubercles, rizomes i arrels en determinades plantes com són la patata, la mandioca, el sagú (palmera d'Indonèsia) i altres.
Es reserva la paraula midó per al producte extret dels cereals i el de fècula pel provinents de tubercles rizomes o arrels però químicament es tracta del mateix producte, un polisacàrid
La fècula es fa servir per a fabricar productes alimentaris, de dextrina, fècula soluble i per obtenir glucosa i alcohol etílic. Altres usos compartits amb el midó són el de fer-ne adhesius.
La fècula s'emmagatzema en les cèl·lules vegetals.

## Obtenció de la fècula

L'extracció del midó o fècula es fa en un procés que comprèn:
* Molturació de les parts subterrànies de les espècies vegetals que contenen un 81-85% de midó.
* Ratllada
* Rentada
* Decantació
* Filtrament de l'emulsió lletosa
* Assecament
* Polvorització
* Tamisatge

## Vegeu també

* Fècula de patata

## Referències

* ↑ encarta.msn.com
* ↑ Gran Enciclopèdia Catalana
# Franky Zapata

Franky Zapata (Marsella, 27 de setembre de 1978) és l'inventor del Flyboard i un pilot professional de jet ski francès. Dues vegades campió del món i set cops campió d'Europa de jet ski, Zapata es va fer famós internacionalment durant la desfilada del 14 de juliol de 2019 volant sobre els Camps Elisis amb un Flyboard Air, desenvolupat amb l'exèrcit francès.
Uns quants dies després, el 25 de juliol va provar de creuar el Canal de la Mànega amb el Flyboard per a celebrar el 110è aniversari del primer viatge realitzat per Louis Blériot el 1909, però no ho va aconseguir. Amb tot, va tornar a intentar la proesa uns quants dies després, el 4 d'agost, i va aconseguir atènyer l'altra vora de la Mànega, aterrant a St Margaret's bay al cap d'una vintena de minuts de vol.

## Biografia

Fill d'un contractista d'obres públiques i d'una perruqueria, va iniciar l'esquí nàutic el 1994 als setze anys. Va obtenir el seu primer títol de campió francès el 1996, el seu primer títol europeu el 1999 i el seu primer títol mundial el 2007 i serà diverses vegades campió del món de la F1 RUN. En total, va guanyar vint medalles –or, plata o bronze– en el seu esport.
Després de molts anys de produir vaixells aquàtics, inventa el Flyboard.